अगर मुड़ कर देखिए तो सच यह है कि देश को तो लगभग सभी राजनीतिक पार्टियों के नेताओं ने झुकाया है। कोई एक नहीं बाकी है जिस ने देश न झुकाया हो। पाकीज़ा का वह गाना याद आता है कि इन्हीं लोगों ने ले लीना दुपट्टा मेरा ! हमरी न मानो बजजवा से पूछो, रंगरेजवा से पूछो, सिपहिया आदि-आदि सब से पूछो वाली बात आती है। हर किसी पार्टी के नेता ने ने देश को झुका रखा है। सभी चीर हरण में लगे हैं। बस पाला बदलते रहते हैं। कभी कौरव बन कर सत्ता में बैठ जाते हैं तो कभी पांडव बन कर विपक्ष में बैठ जाते हैं। कभी ये राम बन जाते हैं और वो रावण , कभी वो राम बन जाते है और ये रावण। पर जब जिस को मौका मिलता है देश झुकाने में पूरे यत्न से लग जाते हैं। स्त्री जैसे इन का प्रिय विषय है। देश को झुकाने के लिए। वो कहते हैं न कि जितने रावण मिले राम के वेश में ! रावण तो भिक्छुक बन कर आया था पर यह राजनीति के लोग राम बन कर आते हैं, रावण का मकसद लिए।